Skielik hoor ons een moerse lawaai daar van die plonsput se kant af. Toe ons om die hoek loer, sien ons ŉ outjie wat lyk of hy sakresies hardloop: Broek onder die knieë, en die man lat loop daar na die medics se kant toe. Ons kry toe die indruk dat ŉ slang hom op die knolle gepik het, want hulle hang mos redelik laag so in die sittende posisie.
Die nuuskierigheid het ons so ŉ bietjie oorval en ons gaan stel toe ondersoek in. Met oorgehaalde roers benader ons toe die preekstoel, net om te vind daar is geen slang nie. Ons loop toe om die gedoente en hier kry ons een van die manne met ŉ skokstok vir 'n skaap: Elke keer as ŉ man gaan sit, werk hy hom hier van agter af.
Die ou loop die longdrop storm, en ek sê vir die kêrels hier kom ŉ ding. Die sammajoor het net begin om te laat waai, toe bewerk die geheime agent hom met die skokstok.
Nou wil ek net ŉ beroep op daai dapper soldaat doen wat die skokstok beman het: As jy dalk eendag die staaltjie oor jouself lees, wil ons net graag weet wat agterna gebeur het, want ons het jou nie weer met ŉ oog gesien nie.